Í dag voru ljósin kveikt á jólatrénu við Austurvöll . Að venju var Gerður G. Bjarklind kynnir en meðal þeirra sem komu fram voru Sigríður Thorlacius og Helgi Björnsson , sem sungu jólalög ásamt hljómsveit . Dagur B. Eggertsson borgarstjóri og Cecilie Landsverk , sendiherra Noregs , fluttu jafnframt stutt ávörp og að því loknu kveikti hin níu ára gamla Lilja Rán Gunnarsdóttir ljósin á trénu . Lilja Rán rekur ættir bæði til Noregs og Íslands . Það hefur lengi verið hefð að jólatréð á Austurvelli sé gjöf frá Oslóarborg . Tréð sem kveikt var á í dag var þó ekki þaðan , heldur frá skóglendi við Rauðavatn í Reykjavík . Eins og mbl.is sagði frá brotnaði Oslóartréð sem búið var að setja upp í óveðrinu síðasta sunnudag . Á mánudag hélt því Dagur B. Eggertsson borgarstjóri að Rauðavatni þar sem hann felldi tré á jörð Skógræktarfélags Reykjavíkur . Sagði hann þá frá því að Oslóartréð yrði sagað niður og notað í jólaþorpinu í Ráðhúsi Reykjavíkur . Á jólatrénu er jólaórói Styrktarfélags lamaðra og fatlaðra en þeir hafa jafnan prýtt jólatréð á Austurvelli . Það er einmitt Giljagaur sem er níundi jólasveinninn í jólaóróanum . Bubbi Morthens og Linda Björg Árnadóttir leggja félaginu lið með túlkun sinni á Giljagaur – Bubbi hefur gert kvæði um Giljagaur og Linda Björg hannaði óróann . Samkvæmt tilkynningu frá Reykjavík fer allur ágóði af sölu óróans til starfs í þágu fatlaðra barna og ungmenna . Reykjavíkurborg hefur frá upphafi stutt við málefnið .